Dihurung Pimpijit
WAYAH jaman saraba sakit ini, masyarakat dianjurakan pamarintah bahemat.
Sual makanan jangan talalu balabihan, nang panting bagizi dan sihat. Sualnya, haraga ubat makin balarang.
"Wayahini ungkus ka dukter wanharaga ubat makin balarang," ujar Garbus.
"Hiih Bus ai, bagi kita nang pas-pasan ini jangankan ka dukter atawa manukar ubat, gasan manukar baras wan iwak haja balangsar dada," ujar Palui."Makanya harus bisa-bisa manjaga kasihatan diri," ujar Garbus
"Bujur Bus ai jangan kaya kawal kita si Tulamak, kulihat pina panggaringan banar," ujar Palui manunjuk.
"Mana mungkin inya panggaringan karna awaknya malah makin balamak tarus," sahut Garbus."Kalu kada parcaya takuni," ujar Palui.
"Bujurkah ikam wayahini panggaringan?" ujar Garbus batakun.
"Sabujurnya aku kada panggaringan Bus ai cuma ba-aritan koreng di awak," sahut Tulamak sambil malihatakan korengnya di balukuk.
"Ini lain koreng Mak ai tapi kurap. Kurap ini ngalih warasnya, padih banar bila kana paluh dan bila sudah malilit sa-awakan bisa mati," ujar Palui.
"Ikam jangan manakutani Tulamak Lui ai, kasihan bini wan anak-anaknya kalu inya mati. Baiknya dipadahakan tatambanya," ujar Garbus.
"Tatamba wan ubatnya sudah macam-macam tapi balum waras jua," ujar Tulamak sambil bagaru kagatalan.
"Ujar urang baik jua disambur atawa disumpah wan banyu tatamba tuan guru," ujar Palui.
"Sudah jua kucubai Lui ai, kada waras jua," sahut Tulamak. Tapi malam samalam, aku suka banar karna wayah guringan di kalambu biniku mahahar panyakit kurapku ini. Inya kasukaan karna wayah balukukku dihaharnya licin banar kada bagarudui lagi. Lalu dipadahakannya kurapku sudah waras," ujarnya."Waras bujuranlah Mak?" ujar Palui.
"Kukira waras bujuran karna bila dihahar rasa licin banar. Karna aku balum yakin kurap kudisku waras makanya langsung kubawa bacaramin, eeeee... bujur-bujur licin kaya kulitku tapi nyatanya licin itu adalah karna hibak dikarubuti pimpijit.
Rupanya pimpijit itu katuju banar mahurung kurapku nang bananahan," ujar Tulamak bakisah sambil bakirik-kirik kapadihan.
ind_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn